**ΤΑ ΡΩΜΑΪΚΑ ΠΟΙΝΙΚΑ ΔΙΚΑΣΤΗΡΙΑ**

**Πρώτη περίοδος (5ος αιώνας π.Χ. – μέσα 1ου αι. π.Χ.)**

**Iudicium populi (Άρχοντας και Συνέλευση του Ρωμαϊκού λαού)**

Στην πρώτη φάση, η δίκη διεξάγεται από τον άρχοντα και τη συνέλευση του ρωμαϊκού λαού (iudicium populi). Ένας άρχοντας, συνήθως ο Δήμαρχος (προκειμένου για πολιτικά εγκλήματα), έκανε την προκαταρκτική διαδικασία και παρέπεμπε τον κατηγορούμενο στη Συνέλευση του Ρωμαϊκού λαού. Στη δίκη ενώπιον της συνέλευσης ο άρχοντας πρότεινε μια ποινή, που μπορούσε να είναι είτε η θανατική είτε χρηματική, κατά την κρίση του και χωρίς να δεσμεύεται από το νόμο. Αν πρότεινε χρηματική ποινή, όριζε ο ίδιος το ύψος της. Κατά τη διαδικασία ακούγονταν οι αγορεύσεις των δύο πλευρών και στη συνέχεια οι πολίτε ψήφιζαν για την αθωότητα ή ενοχή του κατηγορουμένου. Σημαντική ήταν επίσης η αρμοδιότητα των Αγορανόμων για αδικήματα σχετικά με την αγορά και το εμπόριο.

Μετά τα μέσα του 2ου αιώνα π.Χ. η διαδικασία του iudicium populi άρχισε να φθίνει.

**Δεύτερη περίοδος (μέσα 2ου αι. π.Χ. – αρχές 3ου αι. μ.Χ.)**

**Iudicium publicum (Τακτικά δικαστήρια)**

Στα μέσα του 2ου αιώνα π.Χ. άρχισαν να δημιουργούνται τα πρώτα τακτικά δικαστήρια (questiones perpetuae), που αποτελούνταν από έναν άρχοντα (Πραίτορα) και 50 έως 75 ενόρκους. Ο Πραίτωρ ήταν αρμόδιος να δέχεται τις μηνύσεις και να παραπέμπει την υπόθεση στο δικαστήριο των ενόρκων, στο οποίο προέδρευε. Τα ονόματα των ενόρκων (αποκλειστικά μέλη της τάξης των Συγκλητικών ή και των Ιππέων ανάλογα με την περίοδο) κληρώνονταν από έναν κατάλογο που κρατούσε ο Πραίτωρ. Οι ένορκοι αρχικά αποφάσιζαν για την αθωότητα ή ενοχή του κατηγορουμένου και στη συνέχεια προχωρούσαν στην εκτίμηση του ύψους της χρηματικής ποινής (litis aestimatio).

Το σύστημα αυτό (iudicium publicum) κυριάρχησε στις δίκες του 1ου αιώνα π.Χ. και συνέχισε να υπάρχει και μετά την αλλαγή του πολιτεύματος (Ηγεμονία), αλλά σταδιακά ο ρόλος του μειώθηκε. Το σημαντικότερο χαρακτηριστικό του είναι ότι η ποινή δεν επαφιόταν πλέον στην κρίση του άρχοντα, αλλά προσδιοριζόταν από το νόμο ο οποίος προέβλεπε τη σύσταση του κάθε ενός από τα τακτικά δικαστήρια. Έτσι η εκ του νόμου ποινή (poena legis) εμφανίζεται στο ρωμαϊκό δίκαιο μόλις τον 2ο αι. π.Χ.

Το πρώτο τακτικό δικαστήριο ιδρύθηκε με τη lex Calpurnia de repetundis το 149 π.Χ., προκειμένου να δικάζει εγκλήματα διαφθοράς και χρηματισμού των διοικητών των επαρχιών.

**Τρίτη περίοδος (τέλος 1ου αι. π.Χ. ->)**

**Cognitio extraordinaria ή cognitio extra ordinem (Ηγεμόνας, άρχοντες, Σύγκλητος)**

Με την ίδρυση της Ηγεμονίας από τον Αυγουστο, η δικαιοδοσία στην απονομή της ποινικής δικαιοσύνης πέρασε στον Ηγεμόνα και στη Σύγκλητο (cognitio extraordinaria ή cognitio extra ordinem). Η Σύγκλητος απέκτησε για πρώτη φορά αρμοδιότητα στις ποινικές δίκες. Ο Ηγεμόνας μπορούσε είτε να δικάζει ο ίδιος τις ποινικές υποθέσεις, είτε να τις παραπέμπει στους εκπροσώπους του, συνήθως στους Επάρχους (prefectus urbi και prefectus praetorii) και τους Διοικητές των επαρχιών. Το κοινό γνώρισμα της κατ’ εξαίρεση δικαιοδοσίας, είτε δίκαζε ο Ηγεμόνας, ο ίδιος ή μέσω εκπροσώπου, είτε η Σύγκλητος, ήταν ότι δεν δεσμεύονταν από τους νόμους που ίσχυαν για τα τακτικά δικαστήρια και συνεπώς ήταν ελεύθεροι να προσδιορίσουν το αδίκημα και να ορίσουν την ποινή. Η διακριτική τους ευχέρεια ήταν πολύ μεγαλύτερη από ό,τι στο σύστημα των iudicia populi (πρώτη φάση).

Τα δικαστήρια είχαν ως αφετηρία τους νόμους που ίσχυαν για τα iudicia publica (δεύτερη φάση) αλλά είχαν τη δυνατότητα να διαφοροποιηθούν με δύο τρόπους:

1. Μπορούσαν να προσθέσουν νέα αδικήματα στα εγκλήματα που όριζε ένας συγκεκριμένος νόμος (που διείπε το κάθε τακτικό ποινικό δικαστήριο).

2. Μπρούσαν είτε να επιβάλουν τη νόμιμη ποινή που οριζόταν για κάθε έγκλημα είτε να προσθέσουν κάποια ακόμη είτε να την κάνουν βαρύτερη κατά την κρίση τους.

Ο Ηγεμόνας ήταν εκείνος που κατείχε την απόλυτη διακριτική ευχέρεια να θεσπίσει νέα εγκλήματα και να ορίσει τις ποινές, και την ασκούσε μέσω των Αυτοκρατορικών Διατάξεων (Constitutiones), με 4 τρόπους:

1. Με διατάγματα (Ήδικτα, edicta)

2. Με απάντηση στις αιτήσεις που του υπέβαλλαν αξιωματούχοι και ιδιώτες (rescripta)

3. Με απόφαση στις δίκες στις οποίες προέδρευε ο ίδιος (decreta)

4. Με εντολές στους αξιωματούχους και ιδίως τους διοικητες των επαρχιών (mandata).

ΒΙΒΛΙΟΓΡΑΦΙΑ

Bauman, Richard A., *Crime and Punishment in Ancient Rome,* London/New York 1996.

Γιούνη, Μαρία Σ., *Ιστορία Δικαίου και Πολιτικών Θεσμών στην Αρχαιότητα*, Αθήνα- Θεσσαλονίκη 2017.

Νάκος, Γεώργιος Π., *Ιστορία ελληνικού και ρωμαϊκού δικαίου,* Θεσσαλονίκη 1993.

Robinson, Olivia F., *The Criminal Law of Ancient Rome*, Baltimore, 1995.

Τζαμτζής Ιωάννης Ε., Ρωμαϊκό Δίκαιο – δικαστήρια, *Ιστορικά Ελευθεροτυπίας* 2-5-2003, 18-23.